Vígslu fjölnota íþróttahúss seinkar enn og aftur Vígslu fjölnota íþróttahúss sem er í byggingu á Jaðarsbökkum á Akranesi hefur enn verið seinkað . Eins og fram hefur komið í fréttum Skessuhorns hefur vígslu hússins verið frestað nokkrum sinnum og í endaðan apríl var ákveðið að stefna að vígslu hússins þann 17. júní . Fyrir nokkru síðan óskuðu forsvarsmenn Írskra daga , sem haldnir verða á Akranesi 7. - 9. júlí eftir leyfi til að halda Lopapeysuballið í húsinu . Í síðustu viku átti blaðamaður Skessuhorn samtal við nefndarmann í framkvæmdanefnd íþróttamannvirkja og þá sagði hann að húsið yrði vígt þann 17. júní . Hörður Kári Jóhannesson rekstrarstjóri íþróttamannvirkja Akraneskaupstaðar segir í samtali við Skessuhorn að ýmiss frágangur hússins og umhverfi þess hafi tafist svo vígsla hússins fari ekki fram 17. júní . Hann treystir sér ekki til þess að segja til um hvenær vígslan fari fram en segir 8. júlí hafa verið nefndan en of snemmt sé að spá í dag hvort af því verður . Hann segir einnig ljóst að Lopapeysuballið sem stefnt var að halda þann 8. júlí í húsinu verði ekki haldið í húsinu að þessu sinni .